દેશમાં દાળ-કઠોળના ભાવ કેવી રીતે વધ્યા તેની તવારીખ તરફ નજર ફેરવીએ તો ખબર પડે કે, સરકારી બ્યૂરોક્રસી મારા-તમારા પરસેવાની કમાણીથી માત્ર ને માત્ર લીલાલહેર જ કરે છે. સરકારી મંત્રીઓ જ્યારે મોંઘવારી વિશે બ્યૂરોક્રસીને ખખડાવે એટલે બ્યૂરોક્રસી વેપારીઓ-આયાતકારો પર ધોકા પછાડે. કહેવા ખાતરનાં પગલાં ભરે, થોડાકને સજા ફરમાવે વગેરે વગેરે પગલાંઓ ભરીને મંત્રીઓને રિપોર્ટ કરે એટલે મંત્રીઓ, અખબારો, ટી.વી. અને મીડિયાને બોલાવી સરકારી પગલાંની માહિતી આપે. લોકસભા-રાજ્યસભામાં વિરોધ પક્ષ પ્રશ્ન કરે તો બ્યૂરોક્રસીએ લીધેલાં પગલાંની મસમોટી યાદી ધરી દેવામાં આવે. બધાનું કામ પૂરું થાય અને સમય વીતે અખબારો, ટી.વી.વાળાઓ, વિરોધ પક્ષ અને ખુદ મંત્રીઓ બધું જ ભૂલી જાય. થોડા સમય બાદ ફરી મોંઘવારી અંગે દેકારો બોલે એટલે ફરી વખત જૂની કહાણી રિપીટ થાય. વાસ્તવમાં બધા એકબીજાને બેવકૂફ બનાવીને ચૂપ કરાવવામાં રચ્યાપચ્યા રહેતા હોય છે. પ્રશ્ન કે સમસ્યાનો મૂળ ઉકેલ લાવવા આજ સુધી ભાજપ હોય કે કોંગ્રેસ કોઈએ ઠોસ કદમ ભર્યા નથી. કોઈએ બ્યૂરોક્રસીને એવી ચીમકી નથી આપી કે દાળ-કઠોળ નહીં, પણ એક પણ આવશ્યક ચીજવસ્તુઓની બજારનો આગોતરો અભ્યાસ કરવો અને ભાવ વધે તે અગાઉ સરકારને જાણ કરીને તેના આગોતરા પગલાં ભરવા. કોઈ પણ આવશ્યક ચીજવસ્તુના ભાવ વધવા ન જોઈએ. આવું થાય તો જ આવશ્યક ચીજવસ્તુઓની મોંઘવારીનો કાયમી ઉકેલ આવે.